Largissima Dei pietas in hoc saluti humane providere studuit ut ex suis rebus possent vitam adquirere homines moribundi; unde ego Philippa, considerans casus fragilitatis humane simulque vocem Domini dicentis : « Sicut aqua extinguit ignem ita helemosina extinguit peccatum, » itemque alio audiens Dominum dicentem : « Date helemosinam et omnia munda sunt vobis, » dono Domino Deo et sanctis apostolis ejus Petro et Paulo, ad locum Cluniacensem ubi domnus Hugo abbas preest, ac ad locum Celsiniacensem, unum mansum qui dicitur Maroiolus, cum pratis ac furno et omnibus appendiciis ad ipsum mansum pertinentibus, quesitum et inquirendum, pro anima domni Wilelmi senioris mei ac filiorum meorum id est Wilelmi, Pontii, simulque pro Rotberto comite, filio meo, qui adhuc superstes habetur ex meo alodo proprio, sine ullo contradicente mortali homine, ut ab hodierno die teneant et possideant et quicquid facere voluerint faciant. Sane si quis extiterit, aut ex progenie mea aut alius aliquis contradictor existens, iram Dei omnipotentis et sanctorum ejus incurrat et cum Dathan et Abiron ac cum Juda traditore Domini in infernum permaneat nisi ad emendationem venerit monachis Celsiniacensibus. Sig. Stephani, episcopi Arvernensis, qui auctoritate episcopali firmavit. Sig. Rotberti comitis, qui manu sua eam super altare sancti Petri posuit. Sig. uxoris ejus Judith. Sig. Poncii de Chaptol. Sig. Comarchi. Sig. Odonis de Espalede. Sig. Widonis de Ebagno. Et ego Rotbertus comes, filius ejus, pro anima ejusdem matris mee, dono porcum et multonem et sexarium de hordeo, qui michi exiebat ad alodum de ipso manso, sancto Petro et monachis Celsiniensibus, et si quid aliud meum erat in ipso manso totum meum rectum. Factum die Ascensionis Domini.